

VLADA REPUBLIKE HRVATSKE

Zagreb, 3. listopada 2024.

**PREDLAGATELJ:** Ministarstvo pravosuđa, uprave i digitalne transformacije

**PREDMET:** Izvješće o provedbi Zakona o pravu na pristup informacijama za 2023. godinu – mišljenje Vlade

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

KLASA:

URBROJ:

Zagreb, 2024.

**PREDSJEDNIKU HRVATSKOGA SABORA**

Predmet: Izvješće o provedbi Zakona o pravu na pristup informacijama za 2023. godinu

Veza: Pismo Hrvatskoga sabora, KLASA: 021-03/24-09/23, URBROJ: 65-24-3, od 20. svibnja 2024. godine

Na temelju članka 122. stavka 2. Poslovnika Hrvatskoga sabora (Narodne novine br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske, 123/20. i 86/23. – Odluka Ustavnog suda Republike Hrvatske), Vlada Republike Hrvatske o Izvješću o provedbi Zakona o pravu na pristup informacijama za 2023. godinu, daje sljedeće

**M I Š L J E N J E**

Vlada Republike Hrvatske predlaže Hrvatskome saboru da prihvati Izvješće o provedbi Zakona o pravu na pristup informacijama za 2023. godinu (u daljnjem tekstu: Izvješće), koje je predsjedniku Hrvatskoga sabora podnio Povjerenik za informiranje, aktom od 28. ožujka 2024., uz sljedeće napomene:

Na stranici 73. Izvješća netočno su navedeni podaci o stupanju na snagu i početku primjene Provedbene uredbe Komisije (EU) 2023/138 od 21. prosinca 2022. o utvrđivanju popisa posebnih visokovrijednih skupova podataka i modaliteta njihova objavljivanja i ponovne uporabe, kao i sam naziv Uredbe. Uzevši u obzir da je Provedbena uredba Komisije javno dostupna, objavljena u Službenom listu Europske unije (L 19, 20. 1. 2023.) te da je njezino stupanje na snagu i primjena utvrđeno člankom 6. te Uredbe, Izvješće je u tom dijelu potrebno uskladiti prema nazivu i podacima iz Uredbe.

Na stranici 89. Izvješća, vezano uz projekt iz Nacionalnog plana oporavka i otpornosti 2021.-2026., C2.6.R2 „Unaprjeđenje provedbe Zakona o pravu na pristup informacijama“, napominje se da je ispod naslova s ispravnim nazivom projekta, vjerojatno omaškom u tekstualnom dijelu naveden pogrešan naziv tog projekta.

Nadalje, u odnosu na navod o 4.087 neodgovorenih komentara na primjedbe javnosti zaprimljene putem portala e-Savjetovanja, Vlada Republike Hrvatske naglašava da je taj podatak dostavljen Uredu povjerenice za informiranje u siječnju 2024., u trenutku kad tijela još nisu objavila veliki broj Izvješća o provedenom savjetovanju za savjetovanja provedena u 2023. te da je u odnosu na navedeni podatak trenutačno značajno manji broj, odnosno nije odgovoreno na 275 komentara.

Za svoje predstavnike, koji će u vezi s iznesenim mišljenjem biti nazočni na sjednicama Hrvatskoga sabora i njegovih radnih tijela, Vlada je odredila ministra pravosuđa, uprave i digitalne transformacije Damira Habijana i državne tajnike Ivana Crnčeca, Bernarda Gršića, Sanjina Rukavinu, Vedranu Šimundžu Nikolić i Fadilu Bahović.

PREDSJEDNIK

mr. sc. Andrej Plenković